**Més de 6.000 persones han passat pel Teatre L'Artesà el primer mes d'obertura**

**La programació vol apel·lar a diverses franges de públic.  
  
Les pràctiques escèniques seran l'element clau per a una programació expandida.**

Fa un mes que el Teatre L'Artesà ha tornat a ser un equipament viu del Prat de Llobregat. En els tres primers caps de setmana en què s'han obert les portes a la ciutadania,  un total de **6.282 persones** han passat pel teatre entre visites lliures, itineraris dramatitzats per **Los Torreznos**  i el **Teatre Kaddish** i espectacles i pràctiques escèniques dedicades a infants de 0 a 12 anys.  
  
Durant les mateixes setmanes s'han ofert a les escoles del Prat 18 sessions dels espectacles ***Biblioteca de cuerdas y nudos*** i **Danazas aladas** en què han pres part un total de 651 alumnes de diferents escoles.

El 27 d'abril va començar la [**Temporada de Primavera**](https://www.teatrelartesa.cat/programacio) que, en la primera setmana, ha marcat una declaració d'intencions programant 3 espectacles dirigits a franges concretes de públic, estratègia que ha donat els seus fruits exhaurint les entrades. Amb ***Federico García*** de Pep Tosar s'ha pogut arribar als amants les Arts en Viu; amb ***AKA*** **(Also Known As)** de Daniel J. Meyer, s'ha buscat la complicitat de públic més jove i interessat en les noves propostes; i amb ***Pop up*** de la cia. Teatro delle Briciole, s'ha convidat el públic familiar a gaudir d'aquest nou espai.

La temporada continua aquest mes de maig amb ***La partida*** de Vero Cendoya, proposta de dansa-futbol que s'emmarca en el programa de ciutat Maig en dansa; ***Refugi***, de Marc Parrot, un concert en doble sessió ambientat en la carpa de circ de Los Galindos; ***Rhumans***, l’últim capítol de la trilogia iniciada amb Rhüm de Rhum & Cia.; i la denúncia sobre la violencia de gènere i les fake news de Les Antonietes amb ***Othello***. Al juny, el teatre donarà pas a propostes que transporten el públic des de les ***25 il·lusions*** del Mag Lari fins als rituals trance barrejats amb cant, dansa i paella de ***Cuerpo Cosmos***.  
  
La **programació expandida** serà l'element diferencial d'aquest espai, que es proposa moure constantment la ciutadania d'un costat a l'altre de l'escenari, proposant [**pràctiques escèniques**](https://www.teatrelartesa.cat/practiques-esceniques-0) (tallers, xerrades, espectacles participatius, etc.) relacionades amb alguns dels espectacles, fent-los partícips del procés creatiu o generant dinàmiques de reflexió a l’entorn un tema i/o disciplina.

|  |  |
| --- | --- |
| |  | | --- | |  | |

**El Prat de Llobregat, 9 de maig de 2019**